PUTSONDERWATER deur Bartho Smit
Hierdie klassieke drama speel af op 'n denkbeeldige gehuggie in 'n afgeleë woestynstreek van die land. Dit handel oor Maria, 'n swanger tiener, wat deur die gesagsfigure van die dorp – die dominee, die koster, die polisiesersant en die dokter – seksueel misbruik word. Sy glo haar enigste hoop is om uit Putsonderwater te ontsnap, maar telkens word haar hoop verskuif na nuwe uiterstes wanneer die realiteit van haar omstandighede tot haar deurdring. Wanneer sy aan die einde van die drama 'n wiegeliedjie vir haar ongebore baba sing, word dit dus 'n metafoor vir die verwagte koms van die Verlosser van die wêreld. Vandaar die regisseur se keuse om Bartho Smit se liriek op die melodie van Koos du Plessis se bekende Somerkersfees te laat sing. Hierdie verwerking van die verhoogdrama word voorafgegaan deur 'n inleidende gesprek oor die drama en Bartho Smit. Die spelers is Frieda van den Heever, Marlo Minnaar, Petrus du Preez, Neels Coetzee, Johan Botha, Nic de Jager en Johann Nel. Die regisseur van hierdie argiefdrama in Kaapstad was Eben Cruywagen.
BOERETROOS deur Erica Harris
Jongmanne, wat opsoek is na hulle identiteit en plek in die samelewing, se herhaalde kwaaijongstreke word al hoe meer gewaagd, en lei uiteindelik tot moord. 'n Talentvolle siniese joernalis stem teensinnig in om agter die kap van die byl te kom, en sy probeer help om die moordenaars aan die kaak te stel. Die spelers is Karen Wessels, André Stolz, Rina Nienaber, Johny Klein, Kaz McFadden en Denver Vraagom.
AS IS VERBRANDE HOUT deur Janine van der Linde
Hester se man se laaste versoek was dat sy as gestrooi moet word op sy geliefde plaas in die Noord-Kaap, waar hulle lank terug gewoon het. Die droogte het hulle gedwing om die plaas te verlaat, met hartseer gevolge. Hester word op die rit vergesel deur haar dogter, kleinseun en 'n wyse Nama-vrou wat vroeër op die plaas gewerk het. Dit word 'n reis vol verrassings. Die spelers is Susanne Beyers, Frieda van de Heever, Johann Nel, June van Merch en Wilhelm van der Walt.
DAAR'S IETS OMTRENT DAISY deur William Oosthuizen
Die inwoners van Aftreeoord Vredendal is terug, en hierdie keer met meer opwinding. Let wel… dis 'n aftreeoord en níé 'n ouetehuis nie, want daarvoor is hierdie klomp gans te jonk. Wel, dalk nie almal nie… In Doller as kop-af het Freek gedink dat 'n opblaaspop net die ding is om dinge bietjie op te kikker. Hierdie keer sorg hy vir baie meer opwinding… 'n kaalfoto… vir 'n kalender… om geld in te samel. En asof dit nie genoeg is nie, kom krap Daisy ook dinge vir vriend Hardus om… Die spelers is Bettie Kemp, Louis van Niekerk, Ria Smith, Lochner de Kock, Rika Sennett, Rina Nienaber, Elzabé Zietsman en Tobie Cronjé.
SPOOKTREIN deur Albert Short
Een maal per jaar hou hy stil met dik rookwolke wat stoom... die spooktrein. Twee dolverliefde spookjagters besluit om die trein daardie aand op 'n syspoor op Bronkhortspruit in te wag... want hy kom net op daardie spesifieke aand. Dan hou die trein stil... die deur gaan oop... Wat hierna gebeur kon die twee verliefdes nie in hul wildste drome verwag nie... Cindy Swanepoel, Louis van Niekerk, Sulette Thompson en Casper Lourens kuier tussen die spoke.
DIE BEGRAFNIS deur Rudie van Rensburg
'n Langdradige lykbesorger, 'n Pretoriase paaldanseres en 'n skottel sousboontjiebredie is maar 'n paar van die dinge wat 'n weduwee beproef met die ter aardebestelling van haar ontslape eggenoot... In die rolverdeling is Antoinette Kellerman, Zenobia Kloppers, Margit Meyer-Rodenbeck, Roeline Daneel, Petrus du Preez en Gerard Rudolf.
DIE LAASTE WOORD deur Lee Doubell
Die drama speel oor drie tydperke af. Kom verlustig jou in 'n eeu se omswerwinge van Eugene Marais se geliefde en alombekende gedig, Winternag. Eers die oordadige vertolking in 1938, dan die realistiese, naturalistiese 2021, en uiteindelik die gefabriseerde rekenaarstemme in 2138. Drie akteurs, Rolanda Marais, Jacques Bessenger en Deon Lotz vertolk die rolle van 10 akteurs in drie tydvakke. Nie net word vaardighede uit die boonste rakke ten toongestel nie, maar word die spelers direk gekonfronteer oor hulle loopbane vandag. Is die menslike vlees besig om ook op kreatiewe wyse "oorgevat" te word deur IT, robotika en algoritmes wat algoritmes kan lees, verander en selfs oorskryf om emosies te simuleer? Een van die akteurs hou die sleutel tot 'n moontlike uitkoms in die wedloop tussen Masjien en Vlees. Kom ervaar drie ateljees se klanke en werksaamhede in drie tydsgewrigte.
ROTS VAN VERSKRIKKING, saamgestel uit die werk van Eugène Marais
Die bekroonde regisseur Ilsé van Hemert se verhoogproduksie, Uit die bloute, het in die jare 90 landwyd opslae gemaak. Hierdie werk, saamgestel uit die skryfkuns van die digter en joernalis Eugène Marais het so diep in kunstefeesgangers se harte gekruip dat dit later herleef het met 'n heel nuwe rolverdeling. Luister nou na hierdie sonderlinge produksie met Anna-Mart van der Merwe, Gys de Villiers en André Odendaal. Hierdie radioverwerking bevat ook die musiek, toonsettings en verwerkings van Marimba! (Abraham en Lizanne Helberg). Twee kortverhale van Marais kry verbeeldingryk gestalte in hierdie musikale drama. "Die lied van die reën" vertel die storie van die soeke na water en in "Salas y Gomez" word 'n jong boer vir maande vasgekeer op 'n rotslys, en hy moet al sy kragte inspan om fisiek en emosioneel te oorleef. Die plaaswerf, die berge van Mamatola en die diepste emosies van die karakters word deur musiek en byklanke ingekleur. Naas Van der Merwe en De Villiers kan Jahn Beukes gehoor word, wat die slaginstrumente bespeel. Die geselskap het self die byklanke behartig, en Ansa du Toit het die musiek opgeneem.
MAKKIE ONTHOU deur Adelle van Wyk
Die drama is die wenner van die RSG/SANLAM Radiodrama-skryfkompetisie van 2020. Makkie Ghall word deur die polisie ondervra nadat 'n lyk in haar werkgewer se swembad ontdek is. Vyftien jaar later maak 'n vreemdeling onverwags sy verskyning, en kort daarna begin Makkie vreemd optree. Die waarheid kom mettertyd uit wanneer 'n jong vriend en haar susterskind Makkie se storie begin ontrafel. Die spelers is June van Merch, Simoné Benjamin, Dann- Jacques Mouton, André Weideman en Marcel van Heerden.
STERREREËN deur Hendie Grobbelaar
Die drama het die tweede prys ingepalm in die RSG/SANLAM Radiodrama-skryfkompetisie van 2020. 'n Student se ma vra hom om haar huis op te pas terwyl sy oorsee is met vakansie. Dis 'n gulde geleentheid vir sy pêlle om die huis op horings te neem. Waarop hy egter nie gereken het nie is 'n beeldskone, eksentrieke meisie se bekoring met die misterie vir die buitenste ruim. Dit lei daartoe dat hy 'n klap van die heelal kry, en selfs met 'n pratende kat sit... of is dit alles die uitwerking van eksperimentele daggarokery?! Die akteurs is Luan Jacobs, Claudia Jones, Donovan Pietersen en Christo Compion.
MORGENSTER deur Philip Nolte
Dit is 2040 en Suid-Afrika is onherkenbaar. 'n Dispotie. Die post-pandemie regering het ekonomieë verander en kontroleer die land met 'n diktatorshand. Provinsies is geskrap. Mure is rondom metropole gebou om die rykes en die armes te skei. Aardverwarming het veroorsaak dat somer verdwyn het, en dat winter die wêreld deur die jaar omhels. In die armsalige uitstedige uitbreiding, Morgenster, is die inwoners desperaat en moedeloos in die gehawende omstandighede van hulle bestaan. So ook die middeljarige pessimis, Benjamin, wat elke aand op 'n straatbankie voor 'n kafee slaap. Een aand val daar 'n jong engel, Azrael, met net 'n wit onderbroek per ongeluk uit die hemel, en Benjamin help hom onwillekeurig om terug te keer hemel toe. Maar hierdie reis tussen twee vreemdelinge word onopsetlik Benjamin se redding van sy bestaan. Benjamin se verlede word sy hede, sy toekoms verander en sy menslikheid word bevraagteken. En hy mag nie van Lucy vergeet nie... Die akteurs in die rolverdeling is: Johann Nel, Gideon Lombard, Kay Smith, Jana Kruger en Antoinette Kellermann.